După ce Phoenix-ul a părăsit clandestin România în 1977, solistul Mircea Baniciu, rămas în țară, a continuat să cânte unele melodii din repertoriul formației. Mai mult decât atât, după Revoluție, în perioada când activa în grupul Pasărea Colibri (împreună cu Florian Pittiș, Mircea Vintilă și Vlady Cnejevici), Baniciu a cântat în concerte și a înregistrat mai multe piese Phoenix. Este vorba despre „Vremuri”, „Canarul”, „Andrii Popa”, „Mugur de fluier”, „Phoenix”, „Mica țiganiadă” și „Nebunul cu ochii închiși”, ce apar pe discurile Pasărea Colibri, reinterpretate într-un stil folk rock mai accesibil publicului larg. În 2010, cântecul „Andrii Popa” este reimprimat (într-o variantă reorchestrată de Vlady Cnejevici) pentru compilația Mircea Baniciu – "Best of, Vol. 2".